PATVIRTINTA

Rietavo Lauryno Ivinskio gimnazijos

direktoriaus 2021 m. rugpjūčio 31 d.

įsakymu Nr. V-80

**RIETAVO LAURYNO IVINSKIO GIMNAZIJOS MOKINIŲ PASIEKIMŲ IR PAŽANGOS VERTINIMO TVARKOS APRAŠAS**

**I. BENDROSIOS NUOSTATOS**

1. Rietavo Lauryno Ivinskio gimnazijos mokinių pasiekimų ir pažangos vertinimo tvarkos aprašas (toliau - Aprašas) parengtas vadovaujantis Lietuvos Respublikos švietimo įstatymu, Nuosekliojo mokymosi pagal bendrojo lavinimo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556, Pradinio ir pagrindinio ugdymo bendrosiomis programomis, patvirtintomis Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433, Vidurinio ugdymo programos aprašu, patvirtintu Lietuvos Respublikos švietimo ir mokslo ministro 2006 m. birželio 30 d. įsakymu Nr. ISAK – 1387, Mokinių pažangos ir pasiekimų vertinimo samprata, patvirtinta Lietuvos Respublikos švietimo ir mokslo ministro 2004 m. vasario 25 d. įsakymu Nr. ISAK-256.

2. Aprašas reglamentuoja gimnazijos 1-IV klasių mokinių ir priešmokyklinio ugdymo grupės vaikų pasiekimų ir pažangos vertinimą.

3. Mokytojų metodinės grupės, vadovaudamosi šiuo Aprašu, rengia atskirus, savo pamokose taikomus Mokinių pasiekimų ir pažangos vertinimo tvarkos aprašus.

**II. MOKINIŲ PASIEKIMŲ IR PAŽANGOS VERTINIMO**

**TIKSLAS IR UŽDAVINIAI**

4. Mokinių pasiekimų ir pažangos vertinimo tikslas - padėti mokiniui mokytis; apibendrinti mokymosi pasiekimus ir pažangą, nustatyti mokytojo ir mokinio darbo sėkmę, priimti pagrįstus sprendimus.

5. Mokinių pasiekimų ir pažangos vertinimo uždaviniai:

5.1. padėti mokiniui pažinti save, gebėti įsivertinti savo pasiekimus ir pažangą, kelti mokymosi tikslus;

5.2. padėti mokytojui įvertinti mokinio daromą pažangą, individualizuojant ir diferencijuojant ugdymo(si) turinį, taikant mokymosi metodus;

5.3. teikti tėvams (globėjams,) informaciją apie mokinio pasiekimus ir pažangą;

5.4. suteikti mokiniams reikalingą pagalbą.

6. Vertinimas - nuolatinis informacijos apie mokinio mokymosi pažangą ir pasiekimus kaupimo, interpretavimo ir apibendrinimo procesas.

7. Įvertinimas - vertinimo proceso rezultatas, konkretus sprendimas apie mokinio pasiekimus ir padarytą pažangą.

8. Įsivertinimas - paties mokinio daromi sprendimai apie daromą pažangą bei pasiekimus.

**III. VERTINIMO PRINCIPAI IR NUOSTATOS**

9. Principai:

9.1. pozityvumas ir konstruktyvumas – vertinama tai, ką mokinys jau išmoko, nurodomos spragos ir padedama jas ištaisyti;

9.2. objektyvumas – veiksmingumas - naudojami įvairūs vertinimo informacijos šaltiniai, taikomos modernios vertinimo metodikos. Vertinimas pritaikomas pagal mokinių poreikius ir galias, pasiekimus ir daromą pažangą;

9.3. atvirumas – skaidrumas – su mokiniais tariamasi dėl vertinimo kriterijų ir procedūrų, vengiama pernelyg didelio vertinimo formalizavimo;

9.4. informatyvumas - taikomi šiuolaikiniai vertinimo informacijos tvarkymo ir pateikimo būdai (aplankas, aprašai, recenzijos, kompiuterinės priemonės). Pažymys naudojamas mokinių pasiekimų formaliajam įvertinimui, sertifikavimui, apskaitai pagrindinio ir vidurinio ugdymo pakopoje. Apie mokinių pasiekimus, vertinimo kriterijus informuojami mokiniai, jų tėvai.

10. Vertinimo nuostatos:

10.1. vertinimas grindžiamas šiuolaikine mokymosi samprata;

10.2. vertinimas skirtas padėti mokytis - mokinys laiku gauna grįžtamąją informaciją apie savo mokymosi patirtį, pasiekimų pažangą, jis mokosi vertinti ir įsivertinti;

10.3. vertinama individuali mokinio pažanga, mokinių pasiekimai tarpusavyje nelyginami.

**IV. MOKINIŲ PASIEKIMŲ IR PAŽANGOS VERTINIMAS IR ĮSIVERTINIMAS**

11. Mokinių pažangos ir pasiekimų vertinimas grindžiamas mokiniams ir jų tėvams (globėjams,) aiškiais, suprantamais kriterijais:

11.1. mokytojai, remdamiesi Bendrosiose programose pateiktais apibendrintais kokybiniais mokinių žinių, supratimo ir gebėjimų vertinimo aprašais, numato pasiekimų vertinimo kriterijus: nepatenkinamas lygis, įvertinant pažymiu, atitinka 1-3, patenkinamas - 4-5, pagrindinis – 6-8, aukštesnysis – 9-10 balų;

11.2. vertinimas planuojamas dalyko ilgalaikiuose planuose.

12. Vertinimo planavimas derinamas kartu su mokiniais pirmą pamoką mokslo metų pradžioje ir kiekvieno pusmečio pradžioje, aptariami vertinimo kriterijai, tariamasi dėl planuojamų vertinimo būdų, metodų, įsivertinimo metodų.

13. Mokytojai vertinimo planavimą ir būdus aptaria su mokinių tėvais pirmame klasės tėvų susirinkime.

14. Apie planuojamą mokinių pasiekimų ir pažangos pažymiais ar kitais būdais vertinimą mokytojai teikia informaciją metodinių grupių posėdžiuose rugpjūčio mėnesio pabaigoje arba rugsėjo pirmąją savaitę.

15. Mokytojai mokinių pažangai, pasiekimams vertinti naudoja šiuos vertinimo tipus:

15.1. formuojamąjį - apima mokytojo stebėjimą bei pokalbius su mokiniais, pačių mokinių savo mokymosi sėkmių ir nesėkmių vertinimą, padedama mokytis, o ne kontroliuoti;

15.2. diagnostinį (kontroliniai darbai, testai, rašiniai ir kt.)- atsižvelgiama į mokinio patirtį, planuojant tolesnį mokymąsi;

15.3. idiografinį - lyginami dabartiniai mokinio pasiekimai su ankstesniais, stebima ir vertinama daroma pažanga;

15.4. kaupiamąjį - informacijos apie mokinio mokymosi pažangą ir pasiekimus kaupimas. Vertinamas aktyvumas per pamoką, namų darbai, papildomi darbai, dalyvavimas dalyko konkursuose, olimpiadose, varžybose, kita mokytojo organizuota veikla;

15.5. kriterinį - vertinimas, kurio pagrindas – tam tikri kriterijai (pvz., standartai), su kuriais lyginami mokinio pasiekimai;

15.6. apibendrinamąjį - naudojamas baigus programą, kursą, modulį, Jo rezultatai formaliai patvirtina mokinio pasiekimus ugdymo programos pabaigoje.

16. Mokytojai mokinių pasiekimams ir pažangai vertinti naudoja formalųjį ir neformalųjį vertinimo būdus.

17. Ugdymo procese naudojami šie formaliojo vertinimo metodai: testai, savarankiški darbai, kontroliniai darbai, kūrybiniai darbai, diktantai, rašiniai, projektiniai darbai, namų darbai, kaupiamieji ir kt.

18. Priešmokyklinio ugdymo grupės vaikų pasiekimų ir pažangos vertinimas:

18.1. vaikų pasiekimus ir pažangą vertina priešmokyklinio ugdymo pedagogas;

18.2. vaiko, turinčio specialiųjų ugdymosi poreikių, pasiekimus vertina priešmokyklinio ugdymo pedagogas kartu su specialistu(ais) (specialiuoju pedagogu, logopedu, psichologu ir kt.), individualiai dirbusiu(ais) su vaiku;

18.3. pasiekimai ir pažanga fiksuojami Vaiko pasiekimų apraše;

18.4. vaikų pasiekimų ir pažangos įvertinimas atliekamas mokslo metų pradžioje ir pabaigoje:

18.4.1. priešmokyklinio ugdymo pedagogas per 4 savaites nuo ugdymo programos įgyvendinimo pradžios atlieka grupės vaikų pirminį pasiekimų įvertinimą;

18.4.2. įgyvendinus programą, priešmokyklinio ugdymo pedagogas atlieka galutinį vaikų pasiekimų įvertinimą ir parengia laisvos formos išvadą – rekomendacijas pradinių klasių mokytojui.

19. 1-4 klasių mokinių pasiekimų ir pažangos vertinimas:

19.1. 1-4 klasių mokinių mokomųjų dalykų pasiekimai (I, II pusmečiai), vertinami lygiais: (nepatenkinamas, patenkinamas, pagrindinis, aukštesnysis) pagal pasiekimų požymius, aprašytus Bendrojoje programoje, nurodant elektroniniame dienyne; fizinio ugdymo ir šokių pamokos vertinamos įskaita, nurodant elektroniniame dienyne;

19.2. ugdymo procese mokinių pasiekimų ir jų daromos pažangos pagrindiniai vertinimo tipai:

19.2.1. formuojamasis (žodžiu ir raštu) – nuolat pateikiami pagyrimai, skatinimai, komentarai, recenzijos sąsiuviniuose, mokinio pažangos ir pasiekimų vertinimo aplankuose, pratybų sąsiuviniuose, elektroniniame dienyne;

19.2.2. diagnostinis – atliekamas mokslo metų pradžioje ar baigus temą, skyrių, kursą pagal parengtus pa(si)tikrinamuosius darbus:

19.2.3. apibendrinamasis – I pusmečio pabaigoje, mokslo metų pabaigoje. Įsivertinimui taikomi visi Nacionalinio švietimo agentūros rekomenduojami standartizuoti testai ar savo sukurti ir aptarti metodinėje grupėje.

20. Dorinio ugdymo (etika, tikyba) pasiekimai fiksuojami įrašais: „pp“, „np“.

21. Specialiųjų ugdymosi poreikių turinčių mokinių, ugdomų pagal pradinio ugdymo individualizuotą programą, bei specialiosios medicininės fizinio pajėgumo grupės mokinių padaryta arba nepadaryta pažanga fiksuojama atitinkamoje Dienyno skiltyje įrašant „pp.“ arba „np.“.

22. Tėvai apie mokinio pasiekimus sužino iš mokytojo įrašų elektroniniame dienyne, sąsiuviniuose, individualių pokalbių metu.

23. I pusmečio ir metų pabaigoje mokytojai apibendrina informaciją apie mokinio, grupės ar klasės pasiekimus bei padarytą pažangą, ją analizuoja.

24. 5-IV klasių mokinių pasiekimų ir pažangos vertinimas:

24.1. mokomųjų dalykų pasiekimai (I, II pusmečiai) vertinami 1-10 balų vertinimo sistema pagal lygius: (nepatenkinamas (1-3 balai, neįskaityta, neatestuota), patenkinamas (4-5 balai), pagrindinis (6-8 balai), aukštesnysis (9-10 balų) pagal pasiekimų požymius;

|  |  |  |
| --- | --- | --- |
| Įvertinimas | | Požymiai |
| Balai | Žodžiu |
| 10 | Puikiai | Puikiai atsako į visus klausimus, teisingai sprendžia sudėtingas nestandartines užduotis |
| 9 | Labai gerai | Visai gerai moka dalyką, lengvai sprendžia sudėtingas tipines užduotis (atsakymai aiškiai geresni už vidutinius) |
| 8 | Gerai | Be klaidų atsako į tipines programos (vadovėlio) klausimus, teisingai sprendžia vidutinio sudėtingumo ir sunkesnius uždavinius |
| 7 | Pakankamai gerai | Atsakymai be klaidų, teisingai sprendžia vidutinio sudėtingumo užduotis |
| 6 | Patenkinamai | Atsakymai be esminių klaidų, bet nesuvokia sudėtingesnių problemos momentų, nesunkiai sprendžia lengvas užduotis |
| 5 | Silpnai | Suvokia tik svarbiausius dalyko klausimus, užduotis iki galo išsprendžia tik mokytojo padedamas |
| 4 | Labai silpnai | Sunkiai suvokia dalyko esmę, daro daug klaidų, savarankiškai neišsprendžia lengvų užduočių |
| 3,2,1 | Blogai | Moka tik nedidelę kurso dalį, daro daug stambių klaidų, neturi elementarių įgūdžių |
|  |  |  |

24.2. ugdymo procese mokinių pasiekimų ir jų daromos pažangos pagrindiniai vertinimo tipai:

24.2.1. formuojamasis (žodžiu ir raštu) – nuolat pateikiami pagyrimai, skatinimai, komentarai, darbų recenzijos, kaupiamieji balai ir kt.;

24.2.2. diagnostinis – atliekamas mokslo metų pradžioje ar baigus temą, skyrių, kursą pagal parengtus pa(si)tikrinamuosius darbus;

24.2.3. apibendrinamasis - mokslo metų pabaigoje. Įsivertinimui taikomi visi Nacionalinio švietimo agentūros rekomenduojami standartizuoti testai ar savo sukurti ir aptarti metodinėse grupėse.

24.3. dorinio ugdymo (tikybos, etikos), žmogaus saugos, dalykų modulių, psichologijos, šokių pamokose 5, 6 kl. mokiniai vertinami įskaita, rašoma „įskaityta“ arba „neįskaityta“;

24.4. specialiųjų poreikių mokinių, kurie mokosi pagal individualizuotą pagrindinio ugdymo programą, pasiekimai ir pažanga pusmečio/metinio pabaigoje vertinami įskaita, rašoma „įskaityta“ arba „neįskaityta“;

24.5. mokinių pasirenkamųjų dalykų, pilietiškumo pagrindų, ekonomikos, dailės, muzikos, technologijų, fizinio ugdymo I-IV kl. mokiniams pasiekimai ir pažanga vertinami pažymiais;

24.6. vedant pusmetį ar metinį, imamas pažymių aritmetinis vidurkis;

24.7. rašto darbus mokytojas privalo ištaisyti, įvertinti mokinius ir įrašyti į elektroninį dienyną ne vėliau kaip per10 dienų;

24.8. mokinių žinios, gebėjimai ir įgūdžiai formaliai vertinami išėjus tam tikrą skyrių, temas. Jei mokinys sirgo, nelankė mokyklos dėl pateisinamų priežasčių, už kontrolinį darbą privalo atsiskaityti individualiai per dvi savaites nuo sugrįžimo į gimnaziją;

24.9. mokinys, praleidęs daugiau negu pusę pamokų be pateisinamos priežasties per pusmetį, yra neatestuojamas, jei neatsiskaito iki pusmečio pabaigos;

24.10. akademinio nesąžiningumo atveju rašomas 1 į dienyną su komentaru tėvams;

24.11. vertindami mokinių pateiktus darbus, mokytojai žodžiu papildomai gali apklausti mokinį ir tada priimti galutinį sprendimą dėl vertinimo;

24.12. ugdymo procese mokinių pasiekimai ir jų daroma pažanga vertinami mokytojo pasirinktais ir valstybės nustatytais vertinimo tipais, baigus temą, skyrių, kursą:

24.12.1. diagnostinis vertinimas atliekamas mokslo metų pradžioje pagal parengtus pa(si)tikrinamuosius darbus. Į(si)vertinimui taikomi visi Nacionalinio egzaminų centro rekomenduojami standartizuoti testai ar mokytojų sukurti ir aptarti metodinėse grupėse. Diagnostiniai darbai nevertinami pažymiu, o nustatomi mokinių mokymosi lygiai;

24.12.2. apibendrinamasis vertinimas po pirmojo pusmečio formalus – vedant pusmetį, skaičiuojamas vidurkis. Antro pusmečio pabaigoje rašomas metų apibendrinamasis darbas arba vykdomi Nacionalinio švietimo agentūros rekomenduojami standartizuoti testai, PUPP, brandos egzaminai. Apibendrinamais darbas vertinamas pažymiu. Nacionalinio švietimo agentūros rekomenduojami standartizuoti testai pažymiu nevertinami, o nustatomi mokinių mokymosi lygiai;

24.12.3. specialiųjų poreikių mokiniai vertinami atsižvelgiant į jiems skirtų ugdymo programų ypatumus. Vertinimo kriterijai, būdai, formos parenkami individualiai priklausomai nuo šių mokinių gebėjimų; vertinimo kriterijai turi atsispindėti individualiose mokinių mokymo programose;

24.13. mokytojas sistemingai vertina mokinių atliekamus klasės ir namų darbus.

25. Įsivertinimui taikomi visi Nacionalinio švietimo agentūros rekomenduojami standartizuoti testai.

**V. MOKINIŲ PASIEKIMŲ IR PAŽANGOS FIKSAVIMAS IR INFORMAVIMAS**

26. Mokinių pažangos ir pasiekimų vertinimas fiksuojamas elektroniniame dienyne [www.tamo.lt](http://www.tamo.lt), klasės ugdymo rezultatų suvestinėje, mokinio darbų aplanke ir kt.

27. Vertinimas turi būti nuolatinis ir nuoseklus. Vertinimo dažnumas (pažymiu):

27.1. per pusmetį:

1 savaitinė pamoka - ne mažiau kaip 4 kartus;

2 savaitinės pamokos - ne mažiau kaip 6 kartus;

3 savaitinės pamokos - ne mažiau kaip 7 kartus;

4 savaitinės pamokos – ne mažiau kaip 8 kartus;

5 savaitinės pamokos – ne mažiau kaip 10 kartų.

27. 2. jei dalykas pusmečio/metinio pabaigoje vertinamas įskaita, turi būti numatyti reguliarūs

ir nuoseklūs tarpiniai atsiskaitymai – ne mažiau kaip 3 kartai per pusmetį.

28. Mokytojai pasirenka mokinių namų ir klasės darbų atlikimo vertinimo būdą ir jų kokybę fiksuoja pagal susitarimą. Mokiniai ir jų tėvai turi aiškiai žinoti vertinimo kriterijus.

29. Pamokose mokytojai skatina mokinius įvertinti save ir savo draugus naudodami skaitymo, rašymo, kitos veiklos refleksijos formas ir įvairius metodus.

30. Įsivertinimui taikomi visi Nacionalinio švietimo agentūros parengti standartizuoti testai.

31. II gimnazijos klasės mokiniai laiko pagrindinio ugdymo pasiekimų patikrinimą iš lietuvių kalbos ir matematikos.

32. Baigę vidurinio ugdymo programą visi mokiniai laiko privalomą lietuvių kalbos ir literatūros ir kitus pasirinktus dalykų brandos egzaminus.

33. Dalykų mokytojai apie probleminius pažangumo atvejus nedelsdami informuoja tėvus ir klasės vadovą. Jei auklėjamosios priemonės nepadeda ir situacija kartojasi, dalyko mokytojas ar klasės vadovas vėl praneša tėvams ir informuoja socialinį pedagogą. Jei tai neveikia, dalyko mokytojas ar klasės vadovas raštu kreipiasi į vaiko gerovės komisiją raštu.

34. Pasibaigus pusmečiui, mokslo metams, klasių vadovai direktoriaus pavaduotojui ugdymui pateikia pažangumo ir lankomumo suvestines.

35. Klasės vadovas, likus 1 mėnesiui iki pusmečio pabaigos, aptaria signalinius rezultatus kartu su auklėtiniais ir priima veiksmų planą rezultatams pagerinti, informuojami tėvai.

36. Klasės vadovas organizuoja ne mažiau kaip 2 kartus klasės tėvų susirinkimus per mokslo metus, informuoja tėvus apie mokinių daromą pažangą bei pasiekimus.

37. Esant būtinybei pagalbą mokiniui teikiantys specialistai (socialinis pedagogas, specialusis pedagogas, logopedas) teikia informaciją tėvams žodžiu (telefonu) ar raštu apie mokinio ugdymosi pokyčius.

**VI. BAIGIAMOSIOS NUOSTATOS**

38. Mokinių pasiekimų ir pažangos vertinimo tvarkos aprašas įgyvendinamas nuosekliai ir, esant reikalui, yra tobulinamas arba keičiamas, atsižvelgiant į ugdymo proceso pokyčius ir pakeistus jį reglamentuojančius dokumentus.